Mjøndalen skuffet stort mot Bodø/Glimt.

BODØ/GLIMT - MJØNDALEN 5-1:

Bodø/Glimt og Mjøndalen møttes i vårsola i Bodø. Et hjemmelag som har slitt så langt denne sesongen, sikret tre etterlengtede poeng i søndagens oppgjør.

5-1 ble sluttresultatet i Nord-Norge, og Jan Halvor Halvorsen kunne juble for tre poeng for hans gulkledde. Med seieren søndag, klatret Glimt opp på kvalifiseringsplassen i årets Tippeliga.

- Helt forferdelig

Mjøndalen-angriper Christian Gauseth var svært skuffet etter kampen.



- Helt forferdelig. En opptreden totalt blottet for ære. Det kan ikke vi være bekjent av, sier han til C More etter kampen.

- Vi kan mye bedre enn det vi viser her i dag. Hvis vo fortsetter sånn som det her, så blir det lite artig å spille Tippeliga.

Trond Olsen i Bodø/Glimt var mer fornøyd enn mjøndalenspilleren.



- I dag synes jeg vi gjør en god kamp. Vi vinner 5-1, og burde faktisk gjøre både 6, 7 og 8-1 også i dag. Så mange sjanser har vi. Det var deilig, sier Olsen til C More.



Cruz involvert

Det første målet i søndagens kamp kom fra Henrik Furebotn. Danny Cruz fant Furebotn, som hamret ballen i mål bak Mjøndalens målvakt. Det må sies å være noe svakt keeperspill av Ivar Andreas Forn i den situasjonen.

Ti minutter senere utlignet Morten Sundli på en corner for gjestene. Christian Gauseth slo corneren, og midtstopper Sundli raget høyest. Ballen ble stanget i mål, og lagene var like langt.

Så var det Danny Cruz' tur til å score selv. Trond Olsen spilte på tvers i feltet, og Cruz stupheadet ballen i mål fra 14 meter. En vakker scoring av vertene førte laget opp i 2-1-ledelse.

FEIRER: Bodø/Glimt-spillerne feirer Danny Cruz' 2-1-scoring. Foto: Mats Torbergsen (NTB scanpix)

Avgjørelsen

Etter hvilen var det hjemmelaget som skulle få sin corner-scoring. Målscorer Furebotn fant Ulrik Saltnes, som headet inn 3-1-målet.



Spikeren i kista kom 20 minutter før full tid, da hjemmelaget utnyttet kluss i Mjøndalens forsvar. En våken Trond Olsen fikk æren av å putte ballen i mål, og stillingen var 4-1. Fire minutter før full tid la samme mann på til 5-1.



Flere mål ble det ikke i Bodø, og hjemmefansen kunne juble for tre viktige poeng i bunnstriden.

Bodø/Glimt har nå åtte poeng i årets Tippeliga. Mjøndalen blir stående på sine tolv poeng.



Liker du fotball? Sjekk ut vårt fotballmagasin her: